Video: Baba amper jagluiperdkosDie baba en jagluiperd het vir mekaar gestaar (Foto: Skermskoot) ŉ Video wat wys hoe ŉ baba amper deur ŉ jagluiperd gegryp word, word wyd op sosiale media versprei en waarsku mense om altyd hul deure en vensters toe te hou wanneer hulle tussen wilde diere is. In die video is dit duidelik hoe die baba naby ŉ venster op sy maag lê en buitekant toe kyk. Die volgende oomblik hardloop ŉ jagluiperd teen die venster vas. Dit is duidelik dat die jagluiperd met mening by die baba wou uitkom, maar deur die venster se glas gekeer is. Nadat die jagluiperd teen die venster vasgehardloop het, het dit ŉ rukkie by die venster vertoef en na die baba gestaar. Die baba het teruggestaar en begin huil. Daily Mail berig die sewe maande oue baba in die video se naam is Otto. Die video is op 29 Januarie by die Cheetah Safari Lodge in die West Midlands Safari Park in Bewdley, Worcestershire, Engeland, geneem. Otto se pa, Ben Millner, het die ontmoeting tussen sy seun en die groot kat op sy foon verfilm. “My seun het tot by die venster gekruip en die donkerte in gestaar. Só asof hy geweet het daar is iets. Sekondes het verbygegaan, voordat ŉ jagluiperd uit die donkerte teen die venster vasgehardloop het. Gelukkig het die versterkte glas die jagluiperd gekeer,” het Miller aan Daily Mail gesê. Asrael en Bappe is die twee inwonende jagluiperds by West Midlands Safari Park. Hulle het in 2020 vanaf die Montpellier-dieretuin in die suide van Frankryk by die park aangekom. Cheetah slams into window, while charging at baby ???????????? pic.twitter.com/iBPWLv24Re — Bangin’ Tweets ???????????? (@BanginTweets_) February 14, 2022